c: text/html

text:
KAPITULO 3
Say Sakey a Nanggawa ed Amin a Bengatla
WALAY amtak a makapakelkelaw. Labay mon naamtaan itan?— Nengneng moy limam. Ikupit mo pa iray gamet mo. Natan et mandokdok ka pay sakey a bengatla. Dakel so nayarin gawaen na limam, tan marakep so panggawa to ed saratan. Kabat mo no siopa so nanggawa ed saray lima tayo?—
On, saman lanlamang so Sakey a nanggawa ed sangi, eleng, tan kamataan tayo. Say Dios, say Ama na Sankamaongan a Managbangat. Agta malikeliket itayo ta inikdan itayo na Dios na kamataan?— Makanengneng itayo na dakel a bengatla. Makanengneng itayo na saray rosas. Makanengneng itayo na saray birdin dika tan asul a tawen. Makanengneng itayo ni ingen na mamangan iran billit a singa saray nanengneng diad retrato. Talagan makapakelkelaw a nayarian tayon nanengneng iray bengatla a singa saya, agta ontan?—
Balet siopa so nanggawa ed sarayan bengatla? Wala ta’y too a nanggawa ed saratan? Anggapo. Saray totoo so makapanggawa na abung. Balet anggapoy too a makapanggawa na dika ya ombaleg. Agmakapanggawa iray totoo na sibong na billit, rosas, odino dinanman a mabilay a bengatla. Kasin antam itan?—
Say Dios so nanggawa ed sarayan amin a bengatla. Ginawa na Dios so katawenan tan say dalin. Ginawa to met so totoo. Pinalsa to so inmunan laki tan inmunan bii. Si Jesus, say Sankamaongan a Managbangat, so angibangat ed saya.
Panon ya amta nen Jesus a ginawa na Dios so laki tan bii? Kasin anengneng nen Jesus so Dios a nanggawa ed satan?— On, anengneng to. Si Jesus so kaiba na Dios sanen pinalsa na Dios so laki tan bii. Si Jesus so inmunan ginawa na Dios. Si Jesus so sakey ya anghel, tan sikatoy nambilay ed tawen a kaibay Ama to.
Ibabaga ed sikatayo na Biblia ya inkuan na Dios: ‘Manggawa ta na too.’ (Genesis 1:26) Antam no siopa so pitotongtongan na Dios?— Sikatoy mitotongtong ed Anak to. Sikatoy mitotongtong ed samay linma dia ed dalin tan nagmaliw a Jesus.
Makapalikliket itan, anto? Nonot mo pa! Sano ondengel itayo ed si Jesus, sikatayoy babangatan na samay akaiba na Dios sanen ginawa na Dios so dalin tan amin niran bengatla. Dakel so naaralan nen Jesus diad impikimey to ed Ama to diad tawen. Agpankelawan a si Jesus so Sankamaongan a Managbangat!
Isipen mo kasi ya aliwan maliket so Dios lapud bukbukor to antis ton pinalsa so Anak to?— Andi, sikatoy maliket. No sikatoy maliket sirin, akin a ginawa to so arum niran mabilay a bengatla?— Ginawa to iya lapud sikatoy Dios a maaro. Labay ton saray arum et manbilay tan panliketan da so bilay. Nepeg itayon misalamat ed Dios lapud inikdan to itayo na bilay.
Amin a bengatlan ginawa na Dios so pakapatnagan na aro to. Ginawa na Dios so agew. Say agew so mangiiter ed sikatayo na liwawa tan petang. Amin a bengatla so magmaliw ya ambetel tan anggapoy bilay diad dalin no anggapo so agew. Agka ta misalsalamat ed Dios lapud ginawa to so agew?—
Say Dios met so mamapauran. No maminsan et agmo labay so uran lapud agka makapaway pian manggalaw no onuuran. Balet say uran so mamapabaleg ed saray rosas. Kanian no nanengneng tayo iray mararakep a rosas, siopa so pisalamatan tayo ed saratan?— Say Dios. Tan siopa so nepeg tayon pisalamatan sano mangan itayo na saray prutas tan pising a mananam?— Nepeg tayon pisalamatan so Dios lapud say agew tan uran to so mamapabaleg ed saraya.
Bilbilang ta walay sakey ya angitepet ed sika na onia, ‘Kasin ginawa na Dios so too tan ayayep?’ Antoy ibagam?— Susto so pangibagan: “On, ginawa na Dios so too tan ayayep.” Balet panon to no walay agmanisia a say Dios so talagan nanggawa ed totoo? Panon to no ibaga to a say too so linmesa manlapud ayayep? Ag-itan ibabangat na Biblia. Ibabaga na Biblia a pinalsa na Dios so amin a mabilay a bengatla.
Balet nayarin ibaga ed sika na sakey a sikatoy agmanisia ed Dios. Antoy ibagam ed sikato ey?— Akin ya agmo ituro so sakey ya abung? Insan tepetan mo: “Siopa so nanggawa ed satan ya abung?” Panisiaan na amin a walay nanggawa ed satan. Talagan say abung so aglinmesa a bukor!
Insan mo itagar ed sakey a hardin tan ipanengneng ed sikato so sakey a rosas. Sikatoy tepetan mo: “Siopa so nanggawa ed saya?” Anggapoy too a makagawa na rosas. Tan singa say abung et aglinmesa a bukor, ontan met ed sayan rosas. Walay nanggawa ed satan. Say Dios.
Ikerew ed sikato ya ontundan magano tan ondengel ed kansion na billit. Insan itepet ed sikato: “Siopa so nanggawa ed saray billit tan siopa so angibangat ed saratan a mangansion?” Say Dios. Say Dios so nanggawa ed katawenan tan say dalin tan amin a mabilay iran bengatla! Sikato so mangiiter na bilay.
Balet, nayarin ibaga na sakey a panisiaan to labat so nanengneng to. Nayarin ibaga to: ‘No agko nanengneng, agko panisiaan.’ Kanian ibabaga na arum a totoo ya ag-ira manisia ed Dios lapud sikatoy agda nanengneng.
Tua ya agtayo nanengneng so Dios. Ibabaga na Biblia: ‘Anggapoy too a makanengneng ed Dios.’ Anggapoy laki, bii, odino ugaw diad dalin a makanengneng ed Dios. Kanian agnepeg ya igawaan na retrato odino imahen so Dios. Ibabaga ni ingen na Dios a sikatoy agtayo igagawaan na imahen. Kanian, agnapaliket so Dios ed sikatayo no walaray ontan ed abung tayo.
Balet no agtayo nanengneng so Dios, panoy pakaamta tayo a talagan wala so Dios? Isipen pa iya. Kasin nanengneng mo so dagem?— Andi. Anggapoy anggan sakey a makanengneng ed dagem. Balet nanengneng mo iray bengatla ya isisiplog na dagem. Nanengneng mo iray bulong ya onggagalaw sano onsiplog so dagem ed saray sanga na kiew. Kanian panisiaan mo a wala so dagem.
Nanengneng mo iray bengatla a ginawa met na Dios. Sano nanengneng mo so mabilay a rosas odino billit, nanengneng mo so bengatlan ginawa na Dios. Kanian panisiaan mo a talagan wala so Dios.
Nayarin itepet ed sika na sakey, ‘Siopa so nanggawa na agew tan say dalin?’ Ibabaga na Biblia: “Say Dios pinalsa to so saray tawen tan say dalin.” (Genesis 1:1) On, ginawa na Dios irayan amin a makapakelkelaw a bengatla! Anto so liknaan mo nipaakar ed satan?—
Agta balibali so manbilay? Narengel tayo iray mararakep a kansion na saray billit. Nanengneng tayo iray rosas tan arum a bengatlan ginawa na Dios. Tan makapangan itayo na saray nakan ya iiter na Dios ed sikatayo.
Lapud sarayan amin a bengatla, nepeg tayon pisalamatan so Dios. Nagkalalo ed amin, nepeg itayon misalamat ed sikato lapud pangiiter to ed sikatayo na bilay. No talagan misalsalamat itayo ed Dios, walay kaukolan tayon gawaen. Anto itan?— Ondengel itayo ed Dios, tan gawaen tayo so ibabaga to ed sikatayo a walad Biblia. Diad ontan a paraan et nipanengneng tayo ya aaroen tayo imay Sakey a nanggawa na amin a bengatla.
Nepeg tayon ipanengneng so pisasalamat ed Dios lapud amin a ginawa to. Panon? Basaen so nisulat diad Salmo 139:14; Juan 4:23, 24; 1 Juan 5:21; tan Apocalipsis 4:11.

robotstxt: allowed

filter: keep


text:
TEPET 2
Panon mon nakabat so Dios?
“Sayan libro na Ganggan et agnepeg ya onarawi ed sangim, tan nepeg mon basaen a makalna ed agew tan labi, pian maalwar mon nagawaan so amin a nisulat ed saya; diad ontan et ontalona ka ed dalan mo, tan onkiwas kan walaay karunongan.”
“Intuloy dan binasa a maksil so libro, say Ganggan na tuan Dios, a malinew dan ipapaliwawa tan ibabaga ray kabaliksan na satan; kanian tinulongan da ray totoo a natalosan so ibabasa.”
“Maliket so toon agmanaakar unong ed simbawa na mauges . . . , imbes, say panliliketan to et say ganggan nen Jehova, tan babasaen ton makalna so ganggan To diad agew tan labi. . . . Amin a gawaen to et onaligwas.”
“Batik si Felipe a binansagan to itan tan nadngel ton babasaen a maksil na eunoko so libro nen propeta Isaias, tan inkuan to: ‘Natatalosan moy babasaen mo?’ Inkuan to: ‘Panon kon natalosan no anggapoy mangipaliwawa ed siak?’”
“Saray agnanengneng a kualidad to, salanti, say andi-anggaan a pakapanyari tan inka-Dios to, et sankanengneng manlapu la nen pinalsa so mundo, lapud naaamtaan iratan ed panamegley na saray pinalsa, kanian anggapoy nibaraan da.”
“Nodnonot mo irayan bengatla; iyulom iraya, pian nanengneng na amin a totoo so iyaaligwas mo.”
“Nonoten tayoy sakey tan sakey pian makapansasagyatan itayo a mangaro tan manggaway maabig iran kimey, ya agtayo papaulyanan so pantitipon tayo.”
“No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin tan agmamabalaw, tan niiter itan ed sikato.”


text:
Sinsilyon nanlapud sangi na sira so imbayar ed buis (24-27)
17 Kayari anemiran agew, intagar nen Jesus si Pedro tan say sanagin Santiago tan Juan tan inyakar to rad atagey a palandey a siksikara labat.+2 Tan anguman so itsura to ed arapan da; sinminag so lupa to a singa agew, tan say latop ton kawes et nagmaliw a masnag* a singa liwawa.+3 Tan anengneng dan mitotongtong ed sikato si Moises tan Elias.4 Insan inkuan nen Pedro ed si Jesus: “Katawan, maabig no dia ti la. No labay mo et mangipaalagey ak dia na taloran tolda, sakey parad sika, sakey parad si Moises, tan sakey parad si Elias.”5 Legan a sikatoy mansasalita ni, tinmarong ed sikara so sakey a maliwawan lurem, tan sakey a boses a manlapud lurem so angikuan: “Saya so Ana’ko, say inad-arok, ya inabobonan ko.+ Dengel kayod sikato.”+6 Sanen nadngel iya na saray disipulo, dinmakmomo ra tan ataktakot iran maong.7 Insan inasinggeran ira nen Jesus tan diniwit to ra, ya inkuan to: “Alagey kayo. Agkayo natatakot.”8 Sanen tinmangwa ra, anggapoy arum ya anengneng da noag si Jesus labat.9 Sanen onlalasur la rad palandey, oniay imbilin nen Jesus ed sikara: “Agyo ibabagad anggan siopa so pasingawey anggad napaoli so Anak na too.”+10 Balet sikatoy tinepetan na saray disipulo: “Akin et ibabaga na saray eskriba a nepeg ya onsabin unona si Elias?”+11 Sikatoy inmebat: “Tuan onsabi si Elias tan ipawil to so amin a bengatla.+12 Balet ibagak ed sikayo a sinmabi lay Elias, tan agda binidbir noagta ginawa rad sikato so labalabay da.+ Diad onia met a paraan, say Anak na too et pairapen da.”+13 Diad saman et atebek na saray disipulo a say tutukoyen to et si Juan Bautista.*14 Sanen dinmago rad dakel a totoo,+ walay lakin inmasingger ed sikato, a tinmalimukor tan inkuan to:15 “Katawan, kasian mo so ana’ko, lapud sikatoy dumurulot tan mair-irap so kipapasen to. Mabetbet a natutumba ed apoy tan ed danum.+16 Sikatoy inyakar ko ed saray disipulom, balet agda napaabig.”17 Inmebat si Jesus: “O sikayo ran andiay pananisia tan mauges a henerasyon,+ anggad kapigan ni so pilimog kod sikayo? Anggad kapigan ni so pananos kod sikayo? Iyakar yo dia.”18 Insan binano nen Jesus so demonyo, tan pinmaway itan ed ugaw a laki, tan manlapud saman ya oras et inmabig la so ugaw.+19 Insan inmasingger ed si Jesus iray disipulo sanen siksikara labat la tan inkuan da: “Akin et agmi napapaway iman?”20 Inkuan tod sikara: “Lapud kulang so pananisia yo. Ibagak ed sikayoy tua, no walay pananisia yo a singa kamelag na bukel na mustasa, ibaga yo ed sayan palandey, ‘La kad man,’ et onalis itan, tan anggapo so imposible ed sikayo.”+21 *——22 Legan iran nantitipon ed Galilea, inkuan nen Jesus ed sikara: “Say Anak na too et iyawat ed lima na totoo,+23 tan sikatoy pateyen da, tan paolien ed komatlon agew.”+ Kanian maer-ermen ira.24 Kasabi ra ed Capernaum, inmasingger ed si Pedro iray lalakin mansisingil na duaran drakma* a buis, ya inkuan da: “Manbabayar ta so managbangat yo na duaran drakma a buis?”+25 Inkuan to: “On.” Balet sanen linmoob ed abung si Pedro, sikatoy kinatongtong nen Jesus tan inkuan to: “Antoy nikuan mo, Simon? Siopa ray manbabayar odino manbubuis ed saray arari ed dalin? Saray anak da odino arum a totoo?”26 Sanen inkuan ton: “Arum a totoo,” imbaga nen Jesus ed sikato: “No ontan sirin, agkaukolan a manbuis iray anak.27 Balet ta pian anggapoy nibaga rad sikatayo,+ la kad dayat, manbanwit ka, tan alam so sira ya unonan nabanwit mo, tan sano lengaten moy sangi to et makaromog ka na sakey a pilak a sinsilyo.* Alam itan tan bayaran moy buis ta.”


text:
WALA KASI NANDESINYO?
Say Usar na Balbas na Pusa
SARAY pusa ed abung et mas aktibo no labi. Makakatulong so balbas da pian nalikas iray walad kaliberliber da tan makarel na biktimaen da, lalo no mansirunget la.
Nonot mo pa: Saray balbas na pusa et akapeket ed saray tissue na baog ya walaay nanduruman klase na nerve. Sarayan nerve et sensitibon maong anggano nasiplogan labat na dagem. Bilang resulta, nalikas na saray pusa iray asingger ed sikara anggano agda nanengneng—kanian makakiwas ira anggano ambilunget.
Lapud sensitibod pressure iray balbas na pusa, uusaren da iratan pian likasen so posisyon tan igagalaw na sakey a bengatla o biktimaen da. Makatulong met iray balbas na pusa pian natantya so kaawang na abot antis iran onloob ditan. Ibabaga na Encyclopædia Britannica ya “say usar na saray balbas na pusa (vibrissae) et agni tanton natalosan; balet, adiskobre ya no putoten iratan, onkapuy so pusa.”
Mandedesinyo iray scientist na robot ya walaan na saray sensor a kapara na balbas na pusa pian makagalaw iray robot anggano wala ray makasbel. Sarayan sensor a tatawagen ya e-whisker et “mausa-usar ed saray application parad advanced robotics, human-machine user interfaces, tan biological applications,” so kuan nen Ali Javey, scientist a manbabangat ed University of California, Berkeley.
Antoy nibagam? Kasin say usar na balbas na pusa et linmesa panamegley na ebolusyon? O walay nandesinyod satan?


text:
SAY EBAT NA BIBLIA
Pisasalamat
No amta tayoy misalamat, dakel so maong ya epekto ed laman, nonot, tan liknaan tayo. Kanian nepeg tayon iyugali itan.
Akin ya maliket ka no apasalan moy misalamat?
NO ANTOY IBABAGA NA MEDICAL SCIENCE
Ibabaga na sakey ya artikulo ed Harvard Mental Health Letter ya “say pisasalamat et baleg so pikonektaan tod pagmaliw ya mas maliket. Saray totoon amta day misalamat et mas positibo, maapresya ed saray maabig ya nagagawad bilay da, maksil so laman da, sarag dan arapen iray subok, tan maong so relasyon dad arum.”
NO ANTOY IBABAGA NA BIBLIA
Ibabaga na Biblia ya kaukolan tayon iyugali so misalamat. “Ipanengneng yon misalsalamat kayo,” so insulat nen apostol Pablo, tan sikaton mismo et maabig ya alimbawa ed satan. Singa bilang, sikatoy ‘agtinmundan akisalamat ed Dios’ lapud inawat na arum so mensahe ya imbaga tod sikara. (Colosas 3:15; 1 Tesalonica 2:13) Nalikna tayoy tuan liket no agtayo labat sagpaminsan ya misalamat noagta no iyugali tayo itan. No ontan, naiwasan tayoy magmaliw ya maimon odino mabarong tan manisip ya walay karapatan tayo. Kanian ag-itayo arawian na totoo tan agnaandi so liket tayo.
Say Dios a mismo et maabig ya alimbawa—sikatoy misasalamat anggan diad saray totoo! Ibabaga na Hebreo 6:10: “Say Dios et matunong kanian agto lingwanan so gawa yo tan say aro ya impanengneng yo parad ngaran to.” On, ipapasen na Dios ya matunong tan manepeg so misalamat.
“Manliket kayon naynay. Misalamat kayo parad amin a bengatla.”
—1 Tesalonica 5:16, 18.
Panon ya magmaliw ya maong so relasyon tayod arum no iyugali tayoy misalamat?
NO ANTOY NAARALAN TAYOD SARAY EKSPERIENSYA TAYO
No misasalamat tayo lapud regalo, makapabiskeg ya salita, odino tulong ya naawat tayo, nipalikna tayod samay angiter ya sikatoy papablien tayo. Anggan saray agtayo kabat et naliketan no pisalamatan tayo ra ed maong ya ginawa ra, singa bilang no nilukasan day puerta parad sikatayo.
NO ANTOY IBABAGA NA BIBLIA
“Iyugali yo so mangiter,” kuan nen Jesus, “pian saray totoo et mangiter ed sikayo. Ikalbo rad saray akwalan yo so maabig a sukat, pinedper, sinedser, tan mantampuwag.” (Lucas 6:38) Nengnengen so naeksperiensya nen Rose, biin emel ya taga Vanuatu, sakey ya bansa ed South Pacific.
Si Rose et oonla ed saray Kristianon pantitipon na saray Tasi nen Jehova balet agto natatalosan ya maong iray aaralen ditan ta anggapoy makaamta na sign language, anggan sikato. Nen walay binmisitad satan ya kongregasyon ya sanasawan marunong ed sign language tan anengneng day situasyon, nambangat ira na sign language. Misalsalamat si Rose. Kuan to: “Malikeliket ak ta dakdakel so mangaaro ed siak.” Malikeliket met so sanasawan tinmulong ed si Rose lapud nanenengneng dan misalsalamat ed ginawa ra tan mibibiang lad saray pantitipon. Misalsalamat met si Rose ed impansagpot na arum ya manaral na sign language pian makapitalosan irad sikato.
“Samay mangiyaapay na pisasalamat bilang bagat to et mangiglogloria ed [Dios].”—Salmo 50:23.
Panon mon niyugali so misalamat?
NO ANTOY IBABAGA NA BIBLIA
Saray nalilikna tayo et konektado ed iisipen tayo. Oniay impikasi ed Dios na sakey ya angisulat ed Biblia, si David: “Dadalepdepen ko ray amin a ginawam; labalabay kon nodnonoten iray kimey na limam.” (Salmo 143:5) Si David et aliwan ataptapew ya mannonot. Niyugali toy misalamat ta manlapud inkaugaw anggad intatken to et naynay ton dadalepdepen iray gagawaen na Dios.
Balibali iyan bilin na Biblia: ‘Amin a bengatlan tua, managyat na panangaro, positibo, maong, tan makapadinayew, itultuloy yo irayan nodnonoten.’ (Filipos 4:8) Ipapanengneng na saray salitan ‘itultuloy a nodnonoten’ a kaukolan ya naynay itayon mandalepdep pian niyugali tayoy misalamat.
“Say pandadalepdep na pusok et mangipatnag na pakatalos.”
—Salmo 49:3.


text:
KAPITULO 40
No Panon a Napaliket so Dios
ANTOY nagawaan tayo pian napaliket so Dios? Wala kasi so nayarin iter tayo ed sikato?— Ibabaga nen Jehova: “Amin ya ayep na katakelan kien ko ra.” Inkuan to met: “Say pilak kayarian ko, say balitok, kayarian ko.” (Salmo 24:1; 50:10; Aggeo 2:8) Ingen, wala so bengatlan nayarian tayon iter ed Dios. Anto itan?—
Aabuloyan itayo nen Jehova a manpili no kasin manlingkor itayo ed sikato odino andi. Agto itayo pipiliten a manggawa na labay ton gawaen tayo. Talosan ta pa no akin a pinalsa itayo na Dios pian makapanpili tayo no kasin manlingkor tayo ed sikato odino andi.
Nayarin antam la no anto so robot. Sakey itan a makina a ginawa pian manggawa na antokaman a labay na nanggawa ed satan a gawaen to. Kanian agmakapampili so robot na gawaen to. Nayarian komon nen Jehova a gawaen itayon amin a singa robot. Nagawaan to itayo komon ya ontan ta pian nagawaan tayo labat so labay ton gawaen tayo. Balet ag-itan ginawa na Dios. Antam no akin?— Onia’ay, arum a gakgalaw et robot. No napaandar, say nagawaan labat na saratan et say indesinyo na nanggawa ed gakgalaw. Kasin akanengneng ka la na ontan a gakgalaw?— Mabetbet ya onsawa iray totoo a manggalaw na ontan lapud aka-programa lay nagawaan to. Aglabay na Dios ya ontulok itayo ed sikato a singa robot ya aka-programa a manlingkor ed sikato. Labay nen Jehova a manlingkor itayo ed sikato lapud sikatoy inaro tayo tan lapud labay tayoy ontulok ed sikato.
Anto kasi so liknaan na Ama tayo a wala ed tawen no ontulok itayo ed sikato lapud labay tayo?— Ibagam pa ed siak no panon a say ugalim so mangapekta ed atateng mo?— Ibabaga na Biblia a say makabat ya anak et ‘paliketen to so ama [to]’ balet say bagel ya anak “et makapabelat ed ina to.” (Uliran 10:1) Kasin naimanom a no gawaen mo so ipapagawa nen nanay tan tatay mo et manliket ira?— Balet antoy liknaan da no agmo ira tuloken?—
Natan nonoten ta pa so Ama tayo a wala ed tawen, si Jehova. Ibabaga to ed sikatayo no panon tayon napaliket. Alam pay Bibliam tan ibukay mo ed Uliran 27:11. Wadtan so Dios a mitotongtong ed sikatayo: “Ana’ko, onkabat ka, tan paliketen mo so pusok, pian naebatan ko so mamabalaw ed siak.” Antam no antoy kabaliksan na mamabalaw o mankakantiaw ed sakey?— Onia’ay, say sakey a too so nayarin mankantiaw ed sika diad panelek to ed sika tan ibaga ton agmo nayarian a gawaen so imbagam a nagawaan mo. Panon a kakantiawan nen Satanas si Jehova?— Talosan ta.
Tandaan mo a naaralan ta diad Kapitulo 8 ed sayan libro a labay nen Satanas so magmaliw a Manunaan kanian labay ton ontulok so amin ed sikato. Ibabaga nen Satanas a manlilingkor iray totoo ed si Jehova lapu labat ta ikdan ira nen Jehova na andi-anggaan a bilay no gawaen da itan. Kayarin apalikdo nen Satanas si Adan tan Eva pian onsumlang ed si Jehova, inangat nen Satanas so Dios. Inkuan to ed Dios: ‘Manlilingkor iray totoo ed sika lapu labat ed naala da ed sika. Ikdan mo ak na tsansa, tan pabenegen ko so siopaman ed sika.’
Tua, saratan ya eksakton salita so agnaromog ed Biblia. Balet no basaen ta so nipaakar ed si Job, magmaliw a malinew a singa ontan so imbaga nen Satanas ed Dios. Talagan importante ed si Satanas tan ed si Jehova no kasin si Job so manmatoor ed Dios odino andi. Lukasan ta so Biblia ed Job kapitulo 1 tan 2 pian nengnengen no antoy agawa.
Diad Job kapitulo 1 et naamtaan ta a wadman si Satanas ed tawen sanen linma iray anghel pian nengnengen si Jehova. Kanian intepet nen Jehova ed si Satanas: “Iner so nanlapuan mo?” Inmebat si Satanas a sikatoy nanliberliber ed interon dalin. Kanian intepet nen Jehova: ‘Kasin naimanom si Job, a sikatoy nanlingkor ed siak tan anggapoy ginawa ton mauges?’
Tampol a nankatunongan si Satanas. ‘Si Job so manlilingkor labat ed sika lapud anggapoy problema to. No ekalen moy proteksion tan panamendisyon mo ed sikato, sumpaen to ka.’ Kanian inmebat si Jehova: ‘Sige, Satanas, nayarian moy manggawa na antokaman a labay mo, balet agmo sasakitan si Job.’
Antoy ginawa nen Satanas ey?— Impatakew to ed totoo iray baka tan asno nen Job tan impapatey toray mangaasikaso ed saratan. Insan amawala na kirmat, ya amatey ed saray karnero tan ed saray mangaasikaso ed saratan. Kabekta, sinmabi iray totoo tan tinatakew da iray kamelyo tan pinapatey da iramay mangaasikaso ed saratan. Kaunoran, pinawala nen Satanas so maksil a dagem tan ginaygay toy abung a kawalaan na samploran ananak nen Job, tan inatey iran amin. Anggaman agawa irayan amin, siansian manlilingkor si Job ed si Jehova.
Sanen anengneng lamet nen Jehova si Satanas, impaimano nen Jehova a siansian matoor si Job. Nambaraan si Satanas, a kuanto: ‘No abuloyan moak a sakitan koy laman to, sumpaen to ka a lupalupaan.’ Kanian inabuloyan nen Jehova si Satanas a sakitan so laman nen Job balet ta pinasakbayan ton agto papateyen si Job.
Tampol a dinapoan nen Satanas si Job na sakit, a say interon laman to et apelpelsaan. Makapadimla so angob na satan kanian anggapoy malabay ya onasingger ed sikato. Anggan say asawa nen Job inkuanto ed sikato: “Sumpam lay Dios, tan ompatey ka!” Saramay mankuankuanan a kakaaro nen Job so binmisita tan pinaloor da so liknaan to diad impangikuan da a walay mauges iran ginawa to kanian asagmak ton amin iratan. Anggaman ed amin na problema tan ot-ot a pinawala nen Satanas ed si Job, siansian matoor a manlilingkor si Job ed si Jehova.
Anto kasi liknaan nen Jehova lapud inkamatoor nen Job?— Sikatoy aliketan lapud inkuan nen Jehova ed si Satanas: ‘Nengneng moy Job! Panlilingkoran toak lapud labay to itan.’ Labay mo kasin aligen si Job, bilang sakey a nituro nen Jehova bilang ehemplo a mamapaneknek a matila si Satanas?— On, sakey a pribilehyo so pangiter na ebat ed ibabaga nen Satanas a nayarian ton pabenegen so siopaman manlapud panlingkor ed si Jehova. Seguradon impasen nen Jesus itan bilang pribilehyo.
Agbalot inabuloyan na Sankamaongan a Managbangat a sikatoy sagyaten nen Satanas a manggawa na antokaman a mauges. Isipen pa no panon ya amaliket ed Ama to so ehemplo to! Nayarian nen Jehova ya ipaimano si Jesus tan ibaga ed si Satanas: ‘Nengneng mo so Anak ko! Sikatoy sigpot a matoor ed siak lapud inaro toak!’ Isipen met so liket nen Jesus diad impamaliket to ed si Ama to. Lapud satan a liket, atepelan ni ingen nen Jesus so panamairapan a kiew.
Labay mon aligen so Sankamaongan a Managbangat tayo tan paliketen si Jehova?— Itultuloy sirin ya aralen so labay nen Jehova a gawaen mo, tan paliket mo diad panggawa ed satan!
Basaen no antoy ginawa nen Jesus pian paliketen so Dios tan no antoy kaukolan tayon gawaen met, diad Uliran 23:22-25; Juan 5:30; 6:38; 8:28; tan 2 Juan 4.


text: Parad direktor. Salmo nen David. Sakey a kansion.139 O Jehova, inusisam ak, tan kabkabat mo ak.+2 Amtam sano onyuyurong ak tan sano ombabangon ak.+Manlapud arawi et natetebek moy kanonotan ko.+3 Babantayan* mo ak sano manbiabiahe ak tan sano ondudukol ak;Kabisadom so amin a dalan ko.+4 Anggan anggapo ni salitan imbalikas na dilak,Amtam la no anto itan, O Jehova.+5 Diad beneg tan arap ko et papaliberan mo ak;Tan itatapew moy limam ed siak.6 Satan a kakabatan et agko narandan.*Atagtagey itan kanian agko naabot.*+7 Iner so natakasan ko ya agak naromog na espiritum,Tan iner so nabatikan ko ya agmo ak nanengneng?+8 No onsegep ak ed tawen, wadman ka,Tan no manggawa ak na dukolan ko ed Lubok,* wadman ka met.+9 No ontikyab ak diad panamegley na saray payak na palbangonPian manayam ak diad gilig na sankaarawian a dayat,10 Anggan diman et itabin ak na limamTan bembenan ak na kawanan a limam.+11 No ibagak: “Seguradon saniban ak na kabilungetan!”No ontan, say labi ya akasakbong ed siak et magmaliw a liwawa.12 Anggan say kabilungetan et agmagmaliw ya ambilbilunget ed sika,Noag ingen say labi et magmaliw a singa kaliwawa na agew;+Say kabilungetan et singa liwawa ed sika.+13 Ta sikay nanggawa ed saray batok;Sinaniban* mo ak ed eges nen inak.+14 Idayew ta ka lapud diad makapadinayew a paraan et makapakelkelaw so inkagawak.+Makapakelkelaw iray gawam,+Kabkabat ko* itan.15 Saray pukel ko et agniyamot ed sikaSanen aporma ak ed amot,Sanen atuop ak diad saray kaaralman na dalin.+16 Anengneng mo ak la anggan sanen ilulukon ak ni labat;Akasulat lad librom so amin a kabiangan ko,Say nipaakar ed saray agew sanen aporma iratan,Antis ni a niwala iratan.17 Kanian mabmabli ed siak iray kanonotan mo!+O Dios, agaylay karakel na bilang da!+18 No salien ko ran bilangen, mas dakel ni ra nen saray buer ed dayat.+Kabangon ko et kaiba ta ka nin siansia.*+19 O Dios, no pateyen mo labat komon imay mauges!+Diad ontan et onarawid siak iray totoon maruksa,*20 Saramay mansasalita sumpad sika a mauges so motibo ra;*Saraya may kalaban mo a manguusar ed ngaran mo diad andi-kakanaan.+21 O Jehova, agta bubusolen ko iramay mamubusol ed sika,+Tan didimlaen ko iramay manrerebelde ed sika?+22 Anggapoy arum a naliliknak noag say panamusol ed sikara;+Ipapasen ko ra a talagan kalaban ko.23 Komon ta usisaen mo ak, O Dios, tan amtaen moy pusok.+Komon ta surien mo ak, tan amtaen moy nanaaburidon* kanonotan ko.+24 Nengneng mo no kasin walaan ak na makapasakit a tendensia,+Tan itonton mo ak+ ed dalan na andi-anggaan.


text:
Panon a say Impangisakripisyo nen Jesus ed Bilay To et “Panondon ed Amayamay”?
Say ebat na Biblia
Say impangisakripisyo ed bilay nen Jesus so paraan na Dios pian iliktar odino isalba so totoo ed kasalanan tan patey. Ibabaga na Biblia ya say impaagus ya dala nen Jesus so bili na dondon. (Efeso 1:7; 1 Pedro 1:18, 19) Kanian imbaga nen Jesus ya sikatoy linma dia pian “iter toy bilay to a panondon ed amayamay.”—Mateo 20:28.
Akin et kaukolan so “panondon ed amayamay”?
Say inmunan too, si Adan, et ginawa ya perpekto, odino anggapoy kasalanan. Sikatoy walaan na ilalo ya manbilay ya anggapoy anggaan balet abalang to itan lapud pinili ton ag-unoren so Dios. (Genesis 3:
Akasian na Dios iray ananak nen Adan lapud pakaskasin situasyon da. (Juan 3:
Antoy nagawaan na dondon?
Diad Biblia, say salitan “dondon” et ontutukoy ed sarayan talo:
Bayar.
—Numeros 3: 46, 47.
Makapangibulos, o nabawi toy sakey a bengatla.
—Exodo 21:30.
Eksakton bili ya ibayar o isalat. *
Imanoen no panon iratan ya onaplika ed dondon odino bilay ya insakripisyo nen Jesu-Kristo.
Bayar. Ibabaga na Biblia ya saray Kristiano et “sinaliw” tan “mabli imbayar.” (1 Corinto 6:20; 7:23) Say imbayar et say dala nen Jesus, ya satan so ‘impangaliw to ed totoon parad Dios manlapud balang tribu tan lenguahe tan rasa tan nasyon.’—Apocalipsis 5:8, 9.
Makapangibulos. Insakripisyo nen Jesus so bilay to pian “diad panamegley na dondon et nibulos itayo” ed kasalanan.
—1 Corinto 1: 30; Colosas 1: 14; Hebreo 9: 15.
Eksakton bili. Say insakripisyo nen Jesus et eksakton bili ya imbayar ed abalang nen Adan—sakey ya perpekton bilay na too. (1 Corinto 15:21, 22, 45, 46) Ibabaga na Biblia: “No panon a diad panamegley na ag-intulok na sakey a too [si Adan] et dakel so nagmaliw a makasalanan, ontan met a diad panamegley na intulok na sakey a too [si Jesu-Kristo] et dakel so magmaliw a matunong.” (Roma 5:19) Ipapaliwawa na saya no panon ya diad impatey na sakey ya too et nadondon so amayamay ya makasalanan. Diad tua, say bilay ya insakripisyo nen Jesus et “kasimbangan a dondon parad amin” na saramay manggagawa ed no antoy nakaukolan pian minabang ed satan.—1 Timoteo 2:5, 6.
^ par. 11 Diad Biblia, saray orihinal a salita ya in-translate bilang “dondon” et mankabaliksan na bili, odino mablin bengatla, ya imbayar. Singa bilang, say Hebreon verb ya ka·phar et mankabaliksan na “sakbongan.” Mabetbet ya ontutukoy itan ed pansakbong ed kasalanan. (Salmo 65:3) Say Hebreon noun ya koʹpher et ontutukoy ed bilin imbayar pian nagawaan so pansakbong, odino pambawi ed sakey ya bengatla. (Exodo 21:30) Mipadpara, say Griegon salita ya lyʹtron, ya maslak ya itra-translate ya “dondon,” et nayari met ya i-translate ya “bili na pambawi.” (Matthew 20:28; The New Testament in Modern Speech, nen R. F. Weymouth) Inusar na saray Griegon managsulat so salitan ontutukoy ed bayar pian nadondon so sakey ya priso ed guerra odino pian nibulos so sakey ya aripen.
Manaral Ni
Anto so Peteg ya Ibabangat na Biblia?
Say Dondon—Sankarakepan ya Regalo na Dios
Anto so dondon? Panon kan minabang ed satan?


text:
LEKSION 12
Panon Kan Makaasingger ed Dios?
1. Kasin dedengelen na Dios so amin ya pikakasi?
Iimbitaan na Dios so amin ya klase na totoo ya onasingger ed sikato diad pikakasi. (Salmo 65:2) Balet, agto dedengelen so amin ya pikakasi. Singa bilang, agto dengelen so pikakasi na sakey ya sasakitan toy asawa to. (1 Pedro 3:7) Nensaman, agdinengel na Dios so pikakasi na saray Israelita nen agda intunda iray mauges ya gagawaen da. Balet, dengelen na Dios so pikakasi na anggan saramay akagawa na graben kasalanan no magbabawi ira. On, pribilehyo so pampikasi ed si Jehova.—Basaen so Isaias 1:15; 55:7.
2. Panon so dugan pampikasi?
Say pikakasi et parte na panagdayew tayo kanian importante ya manpikasi tayo labat ed Amalsa, si Jehova. (Mateo 4:10; 6:9) Sakey ni, lapud agtayo perpekto, kaukolan tayoy manpikasi diad ngaran nen Jesus ta sikato so nandondon ed kasalanan tayo. (Juan 14:6) Aglabay nen Jehova iray paulit-ulit, memoryado, odino binasa ya pikakasi. Labay ton nanlapud puso so pikakasi tayo.—Basaen so Mateo 6:7; Filipos 4:6, 7.
Narengel na Dios so anggan makalna iran pikakasi. (1 Samuel 1:12, 13) Labay ton manpikasi tayo anggan anton oras, singa bilang, no kabangon tan antis ya onugip, antis ya mangan, tan no walay problema tayo.—Basaen so Salmo 55:22; Mateo 15:36.
3. Akin ya mantitipon iray Kristiano?
Aliwan mainomay so onasingger ed Dios ta apaliberan tayo na totoon anggapoy pananisia ed Dios tan babalawen day promisa ton mareen ya mundo. (2 Timoteo 3:1, 4; 2 Pedro 3:3, 13) Kanian kaukolan tayoy miulop ed saray kapara tayon manisia ed tuan Dios lapud kailangan tayoy napabiskeg tan kailangan da met.—Basaen so Hebreo 10:24, 25.
Makatulong so piulop ed saray totoon inaro day Dios pian lalo tayon makaasingger ed sikato. Seguradon napabiskeg tayo ed pananisia na arum diad saray pantitipon o aral na Saray Tasi nen Jehova.—Basaen so Roma 1:11, 12.
4. Panon kan makaasingger ed Dios?
Makaasingger kad si Jehova no naynay mon nonoten iray nanaaralan mod Biblia. Isip mo ray ginawa to, saray bilin to, tan saray promisa to. Say pikakasi tan panagdalepdep so ontulong ed sikatayo pian mas napabli tayoy aro tan karunongan na Dios.—Basaen so Josue 1:8; Salmo 1:1-3.
Makaasingger ka labat ed Dios no walay talek tan pananisiam ed sikato. No panon ya kaukolan moy mangan pian mansiansian mabiskeg so laman mo, kaukolan mo met so tuloytuloy ya mangan na espiritual iran naakan. Tan isip moy basiyan na saray papanisiaan mo pian mansiansian mabiskeg so pananisiam.—Basaen so Mateo 4:4; Hebreo 11:1, 6.
5. Anto iray gunggona no aroen moy Dios?
No aroen moy Jehova, asikasoen to ka. Sarag to kan protektaan ed saray manderal ed pananisiam tan ed pag-asam ya manbilay ya anggapoy anggaan. (Salmo 91:1, 2, 7-10) Ibabaga to no anto ran kagagawa so iwasan tayo pian mansiansian mabiskeg so laman tan pian magmaliw tayon maliket. Ibabangat nen Jehova so sankaabigan a panagbilay.—Basaen so Salmo 73:27, 28; Santiago 4:4, 8.


text:
SEKRETO PIAN MALIKET SO PAMILYA
Mitongtong ed Tinedyer Mo
—ya Agmikokolkol
“Nen 14 años la na anakon bii, ebat-ebatan to ak la. No ibagak ed sikaton, ‘Mangan ti la,’ say ebat to, ‘Mangan ak no labay ko.’ No tepetan ko no asumpal to la ray kimey tod abung, say ibaga to, ‘Agyo ak pa iisturboen!’ Lanang kamin maniingalan.”
—MAKI, JAPAN. *
No walay anak mon tinedyer tan walay agyo pantatalosan, nayarin nasubok so abilidad mo bilang ateng, tan kaukolan so andukey a pasensia. “No agak uunoren na anakon bii, onsasaboy dalak,” so kuan nen Maria, inan taga Brazil a walay anak ton manedad na 14. “Agaylay syodot mi ya anggad maniingalan kami la.” Ontan met so problema nen Carmela ya taga Italy. “Naynay kamin maneebatan na anakon laki,” so inkuan to, “ya anggad mankulong lad kuarto to.”
Akin et wala ray tinedyer ya mairap a katalosan? Kasin lapud saray nakakaulop da? Nayarin ontan. Ibabaga na Biblia ya baleg so impluensya na saray kaulop, nayarin maong odino mauges. (Uliran 13:20; 1 Corinto 15:33) Sakey ni, dakel ed saray panagligliwaan ya parad kalangweran et mangipapanengneng ed sikaran ayos labat so manrebelde tan magmaliw ya agmarespeto.
Balet wala ni arum ya ikonsidera
ONGGAGAPON NAWALAAY ‘PAKAYARIN MANKATUNONGAN’
Insulat nen apostol Pablo: “Sanen melag ak nin ugaw, mansasalita ak a singa ugaw, maniisip a singa ugaw, mankakatunongan a singa ugaw; balet natan ta tinmakken ak la, inekal ko la iray ugali na sakey ya ugaw.” (1 Corinto 13:11) Ipapanengneng na imbaga nen Pablo ya midumaan so panagnonot na ugugaw ed saray adulto. Panon?
Walay tendensia na saray ugugaw a nonoten ya amin a bengatla et balang lan duga odino aliwa. Balet saray adulto et maslak ya mas malaknab so pakatalos da tan mannononot ni ran maong antis iran mandesisyon. Singa bilang, mabetbet ya ikokonsidera na saray adulto iray prinsipyon nalalanor ed sakey a bengatla tan nononoten da ni no antoy epekto ed arum na gawaen da. Nayarin apasal la rad ontan ya panagnonot. Balet saray tinedyer et balo nid satan.
Papasesegen na Biblia iray kalangweran ya ipasal day ‘abilidad dan mannonot.’ (Uliran 1:4, New World Translation) Diad tua, amin ya Kristiano et papasesegen na Biblia ya usaren day ‘pakayari dan mankatunongan.’ (Roma 12:1, 2; Hebreos 5:14) No maminsan balet, ompan usaren na tinedyer mo so abilidad ton mankatunongan pian mikolkol ed sika, anggan diad agmet tanto importantin bengatla. Odino nayarin ipilit toy panmoria to anggano mapatpatnag ya aliwa. (Uliran 14:12) Diad ontan iran situasyon, panon kan mankatunongan ed sikato imbes ya mikolkol?
SALIEN IYA: Isip mo ya ompan sasalien ni labat na tinedyer mo so mankatunongan, tan agni segurado ed panmoria to. Pian naamtaan mo no anton talagay iisipen to, komendaan mo nid abilidad ton mannonot. (“Natatalosan ta ka, anggan agak miabobon ed amin ya ibabagam.”) Insan, tulongan mon nausisa toy panagnonot to. (“Parad sika, onaplika kasi ed amin a situasyon so imbagam?”) Ompan nabigla ka no panon ya usisaen tan umanen na tinedyer mo so nononoten to.
Tandaan: No mikakatunongan kad anak mon tinedyer, agmo iisipen ya sikan naynay so duga. Anggano singa agto ka dedengelen, ompan dakel ni ingey naaralan tod imbagam nen say iilaloan mo
““No maminsan mankolkol kami na anakon laki nipaakar ed angkelag iran bengatla—singa bilang, say agpandarak odino agpansutil ed agi ton bii. Balet, mabetbet ya singa say labay to et tepetan ko no antoy iisipen to, talosan ko, tan ibagan, ‘Ay, ontan manaya’ odino ‘Ontan manayay iisipen mo.’ No ontan komon so imbagak, naiwasan mi komoy mankolkol ya naynay.”
—Kenji, Japan.
MANGGAGAWAY SARILI TON PAKABIDBIRAN
Sakey ya importantin kabiangan na pamabaleg na tinedyer so pangiparaan ed sikaton magmaliw ya responsablin adulto ya makatulong ed sikato no ombiig la. (Genesis 2:24) Kaibad saya so panggaway sarili ton pakabidbiran
Ibabagad sikatayo na Biblia so nipaakar ed si Jose, sakey a kalangweran ya agto labay a naderal so sarili ton pakabidbiran. Singa bilang, sanen pipiliten na asawa nen Potifar ya misekso, oniay inyebat nen Jose: “Panon sirin so pakayarik a manggawa ed saya ya abalbaleg a kabaglan tan kasalanan ya onsumpa ed Dios?” (Genesis 39:9) Anggaman anggapo ni inter a ganggan ed saray Israelita nipaakar ed pikakalugoran, atalosan nen Jose no antoy panmoria na Dios ed satan. Sakey ni, saray salitan “panon sirin so pakayarik a manggawa” et mangipapanengneng ya inalig toy panmoria na Dios
Say tinedyer mo et onggagapo ni labat a manggaway sarili ton pakabidbiran. Maabig ta ontulong itan ed sikaton nalabanay impluensya na saray kaulop to tan magmaliw a mapekder. (Uliran 1:10-15) Balet, nayarin usaren to met itan pian mirasonan ed sika. No ontan so situasyon, antoy gawaen mo?
SALIEN IYA: Imbes ya mikolkol, amtaen moy panmoria to. (“No agak nalilingo, say labay mon ibaga et . . .”) Insan mo tepetan. (“Akin ya ontan so naliliknam?” odino “Akin et nibagam itan?”) Paulyan mon ibalikas toy nalilikna to. No daiset met labat so pandumaan na opinyon yo, tan duga met so ibabaga to, ipanengneng mon rerespetoen moy panmoria na tinedyer mo
Say pakawalaan na sarilin pakabidbiran tan inkapekder et normal labat tan makagunggona. Ibabaga ingen na Biblia ya saray Kristiano et agnepeg a singa ugugaw ya “iyaanor-anor na saray daluyon tan ipapalirpalir na amin a dagem na bangabangat.” (Efeso 4:14) Kanian, abuloyan tan pasesegen mo ni ingen so tinedyer mon manggaway sarili ton pakabidbiran tan magmaliw a mapekder ed satan.
“No ipanengneng kod saray anakon bibii ya akaparaan ak ya ondengel ed sikara, mas dengelen day ibabagak, anggano miduma itan ed nononoten da. Agko ipipilit so labay ko noagta aabuloyan ko ran mandesisyon.”
—Ivana, Czech Republic.
AGMANGUMAN-UMAN, BALET MAKATUNONGAN
Singa saray ugugaw, apasal iray arum a tinedyer ya piliten iray ateng da pian naalay labay da. No ontan ya naynay so nagagawad pamilya yo, nepeg ya umanen itan. Nayarin naiwasay kolkolan no iter moy labay to, balet no naynay lan ontan, nayarin isipen na anak mo ya kaukolan toy mikolkol ed sika pian naala toy labay to. Antoy solusyon? Tumboken so simbawa nen Jesus: “Komon ta say imbaga yon On et On, tan say Andi yo et Andi.” (Mateo 5:37) Ompan agla mikolkol so tinedyer mo, no amta ton agka manguman-uman ed ibabagam.
Balet, magmaliw kan makatunongan. Abuloyan mon ipaliwawa na anak mo no antoy nalilikna to, singa bilang, no akin ya no maminsan et labay ton i-adjust so curfew to. No ontan so gawaen mo, agto labay ya ibagan kokonsintien mo noagta uunoren mo labat so ibabaga na Biblia: “Naamtaan komon na amin a totoo a makatunongan kayo.”
SALIEN IYA: Pantongtongan yon sankapamilya so nipaakar ed curfew tan arum ni ran totontonen ed abung yo. Ipanengneng mon akaparaan kan ondengel tan ikonsidera so amin a bengatlan nalalanor antis ya mandesisyon. “Kaukolan a natalosan na saray tinedyer ya iter na ateng da so labay da no agmet itan onkokontrad prinsipyo na Biblia,” so kuan nen Roberto, sakey ya aman taga Brazil.
Siempre, anggapoy perpekton ateng. Ibabaga na Biblia: “Amin tayo et naynay a nalilingo.” (Santiago 3:2) No sika so alingo, kerew kay perdona ed tinedyer mo. Say pangawat na lingom et mangipanengneng ya mapaabeba ka tan nayarin aligen itan na tinedyer mo.
“Aminsan ya impankolkol mi, nen kinmalma ak la, nan-sorry ak ed anakon laki ta agko akontrol so pasnok ko. Lapud saman et kinmalma met tan dinmengel lad siak.”
—Kenji, Japan.
^ par. 3 Sinalatan iray ngaran ed sayan artikulo.
TEPETAY SARILIM . . .
Anto ray gagawaen ko a nayarin pansengegay pankolkol mi na tinedyer ko?
Panon kon usaren iray naaralan kod sayan artikulo pian mas natalosan koy tinedyer ko?
Antoy nayarin gawaen ko pian makapitongtong ed tinedyer ko
—ya agmikokolkol?


text:
TEPET 9
Akin et Maniirap so Totoo
“Samay maples ya ombatik et agnaynay a manatalo ed lumba, samay mabiskeg et agnaynay a manatalo ed guerra, samay marunong et agnaynay a walaay naakan, samay intelihente et agnaynay a walaay kayamanan, tan saramay makabat et agnaynay ya ontatalona, ta say panaon tan saray ag-iilaloan a nagawa et onsasabid sikaran amin.”
“Diad panamegley na sakey a too et linmoob ed mundo so kasalanan, tan say patey ed panamegley na kasalanan, ontan met a say patey et kinmayat ed amin a totoo lapud nankasalanan iran amin—.”
“Nipatnag so Anak na Dios parad sayan gagala, pian deralen to iray kimey na Diablo.”
“Say interon mundo et walad pakayari na samay mauges.”


text:
APENDISE
Ngaran na Dios—Say Usar tan Labay ya Ibaga na Satan
DIAD Bibliam, panon ya impatalos so Salmo 83:18? Diad Balon Mundo a Patalos na Masanton Kasulatan et oniay nabasa ed satan a bersikulo: “Komon ta naamtaan na totoo a say ngaran mo et Jehova, a sika labat so Sankatagyan ed interon dalin.” Wala ray arum a bersion na Biblia ya ontan met so inkipatalos to. Balet, maslak ed saray patalos et inekal day ngaran ya Jehova, tan sinalatan da na titulon “Katawan” odino “Anggapoy Anggaan.” Anton talagay nepeg ya usaren ed sayan bersikulo? Sakey a titulo odino say ngaran ya Jehova?
Tutukoyen ed sayan bersikulo so sakey a ngaran. Diad lenguahen Hebreo ya inusar nen insulat so dakel ya parte na Biblia, nabasa ditan so sakey ya nikadkaduman ngaran. Say espeling na satan diad Hebreon letra et יהוה (YHWH). Diad Pangasinan, say maslak ya pangipapatalos ed satan a ngaran et “Jehova.” Kasin sakey ya bersikulo labat na Biblia so pakabasaan ed satan ya ngaran? Andi. Nabasa itan ed ngalngali 7,000 ya beses ed orihinal a teksto na Hebreon Kasulatan!
Panon kaimportante so ngaran na Dios? Imanoen pay pangaligan a pikakasi ya imbangat nen Jesus. Oniay gapo na satan: “Ama mi a walad tawen, napasanto komon so ngaran mo.” (Mateo 6:9) Inkuan nen Jesus ed sananey ya pikakasi tod Dios: “Ama, igloriam so ngaran mo.” Inmebat so Dios manlapud tawen: “Inggloriak itan tan igloriak lamet.” (Juan 12:28) Malinew ya talagan importante so ngaran na Dios. Balet, akin et inekal na arum a managpatalos iyan ngaran ed saray impatalos dan Biblia tan sinalatan da na saray titulo?
Ompapaway ya walay duaran manunan rason. Unona, ibabaga na dakel ya agnepeg ya bitlaen itan a ngaran ta agla amta natan no panon ya imbalikas itan nensaman. Anggapo ray vowel [a, e, i, o, u] na lenguahen Hebreo nensaman. Kanian agtayo nibaga natan so eksakton impangibalikas na totoo ed saray letran YHWH nen isusulat so Biblia. Balet, kasin lapud satan et agtayo la bitlaen so ngaran na Dios? Nen isusulat so Biblia, say ngaran ya Jesus et posiblin ibabalikas ya balanglan Yeshua odino Yehoshua. Balet natan, nandurumay pangisusulat tan pangibabalikas na totood interon mundo ed ngaran ya Jesus, depende ed lenguahe ra. Pero siansian bibitlaen da itan a ngaran anggano agda amtay eksakton impangibalikas ed satan nen inmunan siglo. Mipadpara, no onla kad arum a bansa ya sananey so lenguahe ra, ompan dumay pangibalikas dad ngaran mo. Kanian aliwan duga ya agla bitlaen so ngaran na Dios lapu labat ta agtayo segurado natan no panon itan ya imbalikas nensaman.
Say komaduan rason no akin ya inekal ed Biblia so ngaran na Dios et say abayag lan tradisyon na saray Judio. Papanisiaan na dakel ed sikara ya agbalot nepeg ya bitlaen so ngaran na Dios. Nayarin aliway impakatalos dad ganggan ya walad Biblia ya: “Agmo uusaren so ngaran nen Jehova a Dios mo ed andi-kakanaan, ta dusaen nen Jehova imay manguusar ed ngaran To ed andi-kakanaan.”—Exodo 20:7.
Isesebel na satan a ganggan so “andi-kakanaan” ya pangusar ed ngaran na Dios. Balet kasin isesebel na satan so marespeton pangusar o pamitla ed ngaran to? Siempre andi. Saray nansulat ed Hebreon Biblia (odino tatawagen ya “Daan a Sipan”) et matoor a lalaki ya manguunor ed Ganggan ya inter na Dios ed saray Israelita nensaman. Tan naynay dan uusaren so ngaran na Dios. Singa bilang, inusar da itan ed dakel a salmo ya kakansionen nensaman na saray mandadayew ed Dios. Ingganggan ni ingen nen Jehova a Dios iray mandadayew ed sikato ya ontawag ed ngaran to, tan inunor itan na saray matoor. (Joel 2:32; Gawa 2:21) Kanian, marespeton uusaren na saray Kristiano natan so ngaran na Dios, ya seguradon ginawa met nen Jesus.—Juan 17:26.
Talagan alingo-lingo iray managpatalos na Biblia nen sinalatan da na saray titulo so ngaran na Dios. Singa da papapawayen ya mairap ya asinggeran tan pikaaroan so Dios, balet ta ibabaga na Biblia ya kaukolan a ‘maapit ya pikaaroan si Jehova.’ (Salmo 25:14) Isip mo pay sakey ya kaarom. Panon kayon magmaliw ya maapit a sankaaro no agmon balot amta so ngaran to? Mipadpara, no ag-amta na totoo so ngaran na Dios, ya Jehova, panon iran napaapit ed sikato? Sakey ni, no ag-uusaren na totoo so ngaran na Dios, agda met naamtaay balibalin kabaliksan na satan. Antoy labay ya ibaga na ngaran na Dios?
Say Dios a mismo so angipaliwawa ed matoor a lingkor ton si Moises no antoy labay ya ibaga na ngaran To. Nen tinepet nen Moises so nipaakar ed ngaran na Dios, inmebat si Jehova: “Magmaliw Ak No Antoy Pilien Kon Pagmaliwan.” (Exodo 3:14) Oniay impangipatalos na bersion na Rotherham ed satan: “Magmaliw ak ya antokaman a labay kon pagmaliwan.” Kanian sarag nen Jehova so magmaliw ya antokaman a nakaukolan pian nagawa so panlabayan to tan sarag to met ya pagmaliwen iray pinalsa to ya gawaen day antokaman ya nakaukolan pian nasumpal so panlabayan to.
No sarag mon gawaen so sarilim ed labay mon pagmaliwan, antoy gawaen mo parad kakaarom? No nansakit so sakey ed sikara, sarag moy magmaliw ya marundunong a doktor tan tambalen mo. No walay mankaukolan na kuarta, sarag moy magmaliw ya mayaman pian natulongan mo. Balet diad tua, limitado labat so nagawaan mo. On, amin tayo. Legan mon aaraley Biblia, seguradon pandinayewan mon naamtaan no panon ya magmamaliw si Jehova ed antokaman a nakaukolan pian gawaen to ray impromisa to. Tan maliket ton uusaren so pakayari to parad saray mangaaro ed sikato. (2 Awaran 16:9) Sarayan balibalin kabiangan na personalidad nen Jehova et agnaamtaan na saramay agda kabat so ngaran to.
Malinew, say ngaran ya Jehova et agnepeg ya ekalen ed Biblia. No amta tayoy labay ya ibaga na ngaran to tan marespeto tayon usaren itan ed panagdayew tayo, ontulong itan pian lalon onapit tayod Ama tayod tawen, si Jehova. *
^ par. 3 Parad kaaruman nin impormasyon nipaakar ed ngaran na Dios, say labay ya ibaga na satan, tan saray rason no akin a nepeg itan ya usaren ed panagdayew, nengnengen so brosyur ya The Divine Name That Will Endure Forever, ya im-publish na Saray Tasi nen Jehova. Nengnengen met so Balon Mundo a Patalos, Apendise A4.


text:
LEKSION 10
Panon Mon Naamtaan so Tuan Relihyon?
1. Kasin saksakey labat so tuan relihyon?
Saksakey labat ya relihyon so imbangat nen Jesus ed saray papatumbok to, say tuan relihyon. Singa itan dalan ya paarap ed bilay ya anggapoy anggaan. Imbaga nen Jesus: “Daiset so makakaromog” ed satan ya dalan. (Mateo 7:14) Say awaten labat na Dios ya panagdayew et samay akabase ed Salita to, say Biblia. Saksakey so pananisia na amin ya membro na tuan relihyon.—Basaen so Juan 4:23, 24; 14:6; Efeso 4:4, 5.
2. Antoy imbaga nen Jesus tungkol ed palso iran Kristiano?
Imbaga nen Jesus ya wala ray palso odino aliwan tua ya propeta ya dutakan da so tuan Inkakristiano. No nengnengen mo ra, singa duga so relihyon da tan ibabaga dan Kristiano ira. Balet ta nadiskobrem lanlamang ya andi manaya. Akin? On, ta say tuan relihyon labat so panlalapuan na saray tuan Kristiano ya maong so ugali tan kabibilay da.—Basaen so Mateo 7:13-23.
3. Panon mon nibiig iray tuan Kristiano?
Walay limaran pakabidbiran:
Rerespetoen day Biblia bilang Salita na Dios. Gagawaen da so anggaay nayarian dan unoren iray prinsipyo na Biblia. Kanian duma so tuan relihyon ta say arum ya relihyon et base ed doktrina na too so ibabangat da. (Mateo 15:7-9) Pero saray tuan Kristiano et gagawaen da no antoy ibabangat da.—Basaen so Juan 17:17; 2 Timoteo 3:16, 17.
Igagalang day ngaran na Dios ya Jehova. Inggalang nen Jesus so ngaran na Dios diad impangipakabat tod satan. Tinulongan to iray totoo ya nakabat day Dios tan imbangat to iran ipikasi dan nagalang so ngaran na Dios. (Mateo 6:9) Diad lugar yo, anton relihyon so mangipapaamta ed ngaran na Dios?—Basaen so Juan 17:26; Roma 10:13, 14.
Ipupulong day Panarian na Dios. Imbaki na Dios si Jesus pian ipulong so maong a balita na Panarian. Say Panarian na Dios labat so makaiter na tuan pag-asa ed totoo. Atan so naynay ya intongtong nen Jesus anggad impatey to. (Lucas 4:43; 8:1; 23:42, 43) Imbaga to ya ipulong met itan na saray papatumbok to. Diad lugar yo, anton relihyon so manpupulong ed Panarian na Dios?—Basaen so Mateo 24:14.
Ag-ira parte na sayan mauges ya mundo. Nibiig mo ira ta ag-ira mibabali ed politika tan pankokontraan na nanduruman grupo. (Juan 17:16; 18:36) Agda met aaligen so makapuy ya gagawaen tan ugali na sayan mundo.—Basaen so Santiago 4:4.
Inaro day sakey tan sakey. Naaralan da ed Biblia ya kaukolan dan respetoen so amin ya klase na totoo. Aktibon onsusuporta iray palson relihyon ed guerra, balet say tuan relihyon et agmibabali ed saratan. (Miqueas 4:1-3) Imbes, boluntaryo dan uusaren so panaon, kuarta, tan biskeg da pian tulongan tan pabiskegen so arum.—Basaen so Juan 13:34, 35; 1 Juan 4:20.
4. Kasin nibiig moy tuan relihyon?
Anton relihyon so ibabase day bangat da ed Biblia, igagalang day ngaran na Dios, tan ibabangat dan say Panarian na Dios labat so makaiter na tuan pag-asa ed totoo? Anton relihyon so inaro day kada sakey tan agmibabali ed guerra? Antoy nibagam?—Basaen so 1 Juan 3:10-12.


text:
Say Libro na Apocalipsis—Antoy Labay ya Ibaga na Satan?
Say ebat na Biblia
Say libro ed Biblia ya Apocalipsis ya diad Griego et A·po·kaʹly·psis, et mankabaliksan na “Panangiparungtal” odino “Pangipaamta.” No ontan sirin, naamtaan dia iray bengatlan akaamot tan saray nagawa ed arapen ya abaybayag lan nisulat. Dakel ed saray propesiyan akasulat ditan et agni asumpal.
Sumaryo na libron Apocalipsis
Introduksion.
—Apocalipsis 1: 1-9.
Mensahe nen Jesus ed pitoran kongregasyon.
—Apocalipsis 1:10– 3: 22.
Pasingawey ya say Dios et walad trono tod tawen.
—Apocalipsis 4:1- 11.
Nantutumbokan ya pasingawey:
Pitoran tatak.
—Apocalipsis 5:1– 8:6.
Pitoran trumpeta, say unor ya talora et ipaamta ray taloran kairapan.
—Apocalipsis 8:7– 14:20.
Pitoran yaong, kada sakey et nankargay salot ya mangirerepresentad panangukom na Dios ya ikalbo ed dalin.
—Apocalipsis 15:1– 16:21.
Pasingawey tungkol ed kaderal na saray kabusol na Dios.
—Apocalipsis 17:1– 20:10.
Pasingawey tungkol ed saray bendisyon na Dios ya iter tod tawen tan dalin.
—Apocalipsis 20:11– 22:5.
-
Konklusyon.
—Apocalipsis 22: 6- 21.
Saray nepeg ya tandaan pian natalosan so libro ya Apocalipsis
Say mensahe to et positibo, aliwan makapataktakot ed saray manlilingkor ed Dios. Anggano iisipen na dakel ya say salitan “apocalipsis” et tungkol ed graben kadederal, nabasa ed gapo tan sampot na libron Apocalipsis ya saray manbabasa, makakatalos, tan mangiyaaplika ed mensahe to et maliket ed panggawa dad satan.
—Apocalipsis 1:3; 22:7.
Nabasa ed Apocalipsis so dakel ya “simbolo” o tanda, ya aliwan literal so kabaliksan da.
—Apocalipsis 1:1.
Dakel so ngaran tan simbolo ed libro na Apocalipsis ya abitla lad akauna iran libro na Biblia:
Jehova
—say “tuan Dios ed tawen” tan Amalsa ed amin. —Deuteronomio 4: 39; Salmo 103:19; Apocalipsis 4: 11; 15:3.
Jesu-Kristo
—“say Kordero na Dios.” —Juan 1: 29; Apocalipsis 5:6; 14:1.
Satanas ya Diablo
—kalaban na Dios. —Genesis 3: 14, 15; Juan 8: 44; Apocalipsis 12:9.
Makapanyarin Babilonia
—singa say syudad na Babilonia nensaman (Babel), ya kalaban nen Jehova a Dios tan saray totoo to tan ditan nanlapu so amin ya katilaan na relihyon. —Genesis 11: 2-9; Isaias 13: 1, 11; Apocalipsis 17: 4-6; 18: 4, 20.
“Dayat”
—saray mauges ya totoon kakalabanen day Dios. —Isaias 57:20; Apocalipsis 13:1; 21:1.
Saray bengatla ya miparad parte o gagawaen ed tabernakulo nensaman parad panagdayew ed Dios
—kaiba lay kaban na sipanan, salming a dayat (palanggana ya panag-urasan), lamparaan, pangiyapay na insenso, tan altar ya pambabagatan. —Exodo 25:10, 17, 18; 40:24-32; Apocalipsis 4: 5, 6; 5:8; 8:3; 11:19.
Makapataktakot iran atap ya ayep
—mangisisimbolod saray gobierno na too. —Daniel 7: 1-8, 17- 26; Apocalipsis 13: 2, 11; 17:3.
Saray numero ya walay isisimbolo da.
—Apocalipsis 1: 20; 8: 13; 13:18; 21:16.
-
Saray pasingawey ditan et ontutukoy ed “agew na Katawan,” ya ginmapo nen niletneg so Panarian na Dios nen 1914 tan ginmapon nanuley si Jesus bilang Ari. (Apocalipsis 1:
10) Ilaloan tayo sirin ya nasumpal ed panaon tayo iray akasulat ed Apocalipsis.
Pian natalosan tayo so libro na Apocalipsis tan arum nin libro na Biblia, kaukolan tayoy karunongan ya nanlapud Dios tan patulongan tayod saramay natatalosan da itan.
—Gawa 8: 26- 39; Santiago 1:5.
Manaral Ni
SAY PANAG-BANTAYAN
Anggaan na Mundo
—Tatakotan, Paniinteresan, tan Pakakadismayaan
Ompan nabigla kad talagan ibabaga na Biblia nipaakar ed anggaan na mundo.


text:
Kasin Ibabawal na Saray Tasi nen Jehova Iray Arum ya Pelikula, Libro, o Kansion?
Andi. Say organisasyon mi et agmanre-review na pelikula, libro, o kansion pian nanengneng mi no antoy ibawal mid saray membro mi. Akin ey?
● Ibabaga na Biblia ya balang sakey et ipasal toy ‘pakayari ton mantalos’ pian nibiig to so maong tan mauges.—Hebreos 5:14.
● Angiter so Kasulatan na saray prinsipyo a nayarin ikonsidera na sakey ya Kristiano no manpipili na panagligliwaan. * Diad amin ya aspekto na bilay, ‘seseguroen min naynay no antoy makapaliket ed Katawan.’—Efeso 5:10.
● Ibabaga na Biblia ya walay autoridad na saray ulo na pamilya, kanian sarag dan ibawal so arum ya panagligliwaan ed saray walad pudir da. (1 Corinto 11:3; Efeso 6:1-4) Balet no dia lad paway na pamilya, anggapo so naikdan na autoridad ya mangibawal ed kongregasyon na pelikula, kansion, o artista.—Galacia 6:5.
^ par. 4 Singa bilang, aglabay na Biblia so antokaman ya mangisusugsog na espiritismo, seksual ya imoralidad, o inka-bayolenti.—Deuteronomio 18:10-13; Efeso 5:3; Colosas 3:8.


text:
A2
No Anto ray Naromog ed Sayan Edisyon
Say Ingles a Balon Mundo a Patalos na Kristianon Griegon Kasulatan et impaway nen 1950, tan say kompleton Ingles a Balon Mundo a Patalos na Masanton Kasulatan et impalapag nen 1961. Manlapud saman, minilyon a managbasa ed masulok a 120 lenguahe so agunggonaan ed sayan susto tan mainomay a patalos na Masanton Kasulatan manlapud orihinal iran lenguahe.
Bibidbiren na kaplesan a New World Bible Translation Committee a nakaukolan so mangusar na lenguahe a makasabid puso na managbasa natan. Lapud saya, pigaran estilo tan saray prinsipyo nipaakar ed bokabularyo so inyaplika ed sayan patalos, ya onia ray gagala:
Pangusar na moderno tan mainomay a talosan a lenguahe. Saray daan lan salita et sinalatan na moderno tan mainomay a talosan a lenguahe. Singa bilang, say salitan “silir” et sinalatan la na “kuarto” (Genesis 6:14); say “lienzo” et ginawan “linen” (Exodo 25:4); say “avestruz” et sinalatan na mas modernon termino ya “ostrits” (Job 30:29); say “pakalat” et ginawan “renda” (Salmo 32:9). Ontan met, say balikas ya “ando lan ando” et ginawa lan “anggad angga” lapud saya lay mas mabetbet ya uusaren natan. (Exodo 15:18) Parad terminon “panaggalsim,” say inusar et “panagsegat” a mas natalosan na karaklan. (Colosas 3:11) Diad sayan edisyon, say maslak ya impangipatalos ed salitan “pilalawanan” et “seksual ya imoralidad.” (Galacia 5:19) Agmet la natalosan so salitan “baaten” kanian sinalatan itan na saray terminon ‘dusaen,’ ‘disiplinaen,’ ‘banoen,’ odino ‘ipetek’ pian nipasabi so suston ideya ed kada konteksto.—Salmo 6:1; 94:10; 105:14; Proverbio 3:12.
Say salitan “bini” ed kadaanan a Hebreo tan Griego et nayarin ontutukoy ed bini na tanaman ontan met ed ilalak na too, odino kapolian, odino ed semilya. Lapud matalag ya uusaren ed Pangasinan so salitan “bini” sano ontutukoy ed totoo, inusar iray salitan mangipasabi ed dugan ideya unong ed konteksto. (Genesis 1:11; 22:17; 48:4; Mateo 22:24; Juan 8:37) Natan, say maslak lan uusaren et say terminon “ilalak,” sano ontutukoy ed samay nipaakar ed sipan ed Eden, a naromog ed Genesis 3:15.
Pinalinew iray balikas ya inusar ed Biblia. Wala ray Hebreo tan Griegon termino a pinalinew. Singa bilang, say Hebreon terminon “Sheol” tan Griegon terminon “Hades” et inusar ed Biblia pian tukoyen so lubok na katooan. Dakel so agmakaamta ed saratan a termino, tan say “Hades” et mandodoble kabaliksan to lapud inusar itan ed Griegon mitolohiya. Kanian, say inusar parad saratan a duan termino et “Lubok” lapud onia so labay ya ibaga na saray managsulat na Biblia. Insan inyan ed paimanod leksab iray terminon “Sheol” tan “Hades.”—Salmo 16:10; Gawa 2:27.
Diad arum a patalos na Pangasinan a Biblia, saray Hebreon salitan nephesh tan Griegon salitan psykhe et mabetbet ya impatalos bilang “kamarerwa.” Lapud aliway pakatalos na dakel nipaakar ed kabaliksan na salitan “kamarerwa,” say paraan ya inusar dia et makatulong ed saray managbasa pian natalosan da no panoy impangusar na saray pinuyanan a managsulat na Biblia ed sarayan termino ed orihinal a lenguahe. Depende ed konteksto, saratan a salita et nayarin ontukoy ed (1) too (2) bilay na too, (3) mabilay iran pinalsa, (4) saray pilalek tan ganas a mangan na sakey a too odino diad arum et ontutukoy ni ingen ed (5) inatey a totoo. Balet, lapud aliwan ontan so pakatalos ed salitan “kamarerwa” diad Pangasinan, denesidi a saratan a Hebreo tan Griegon salita et ipatalos unong ed peteg a kabaliksan da, a maslak et walay paimanod leksab ya “Odino ‘kamarerwa.’” (Alimbawa, nengnengen so Genesis 1:20; 2:7; Levitico 19:28; Salmo 3:2; Proverbio 16:26; Mateo 6:25.) Anggaman ontan, diad saray pasen a maanlong so inkausar to odino diad saray kabkabat a konteksto, pinansiansia so salitan “kamarerwa,” tan walay inyan a paimanod leksab a manutukoy ed Glosaryo odino mangipapanengneng ed arum a posiblin patalos.—Deuteronomio 6:5; Salmo 131:2; Proverbio 2:10; Mateo 22:37.
Ontan met, say salitan “bato” et pinansiansia sano say tutukoyen et literal a parte na laman. Balet, sano walay isisimbolo to a singa diad Salmo 7:9 tan 26:2 tan Apocalipsis 2:23, say inusar et say suston ideya a “sankaaraleman ya emosyon” odino “sankaaraleman a kanonotan” tan inyan ed paimanod leksab so literal a patalos.
Parad saray balikas a walaan na literal tan simbolikon kabaliksan a singa say “taba” tan “saklor,” maslak a pinansiansia irayan patalos. Balet diad pigaran konteksto ya agmalinew so kabaliksan da, inusar so mas espisipikon patalos. Singa bilang, inusar so “sankaabigan” imbes a “taba” tan “kagalangan” imbes a “saklor.” (Deuteronomio 32:14; Job 16:15) Arum ed sarayan balikas et walad “Glosaryo na Saray Termino ed Biblia.”
Diad arum a patalos na Biblia, inusar so balikas ya “impasak ed krus” a manutukoy ed impamatey ed si Jesus. Lapud aliwan krus so angipasakan ed si Jesus, inusar na sayan edisyon so balikas ya “ipasak ed poste” pian nipasabi so dugan ideya.—Mateo 20:19; 27:31, 35.
Mas mainomay a basaen. Diad saray orihinal a sulsulat na Biblia, walay pandumaan na saray agawa la, peles a nagagawa, tan saray nagawa ni labat. Diad sayan edisyon, saray balikas a mangipapanengneng na tuloytuloy ya aksion et inusar ed pigaran konteksto pian nipasabi so orihinal a kabaliksan, a singa saray salitan “naynay” tan “mantultuloy.” (2 Awaran 6:24; Mateo 7:7, 8) Balet sano agkaukolan irayan balikas pian nipasabi so orihinal a kabaliksan, inekal iraya pian mas mainomay a basaen so patalos.
Nipasabi so suston ideya na saray salita ya ontutukoy ed gender. Say Hebreo tan Griegon lenguahe et manguusar na saray salita ya ontutukoy ed laki odino bii a gender, tan say Griego et manguusar met na neutral. Balet no maminsan, say pangusar na saray termino a mipetekan ed orihinal a lenguahe ya espisipikon ontutukoy ed gender et nayarin mamakilot ed dugan kabaliksan. Diad Hebreo tan Griego, saray plural a salitan uusaren et kaslakan a parad laki, aliwa labat a sano ontutukoy ed saray lalaki noagta ed parehon lalaki tan bibii. Singa bilang, anggaman say balikas ya “ananak nen Israel” et ontutukoy ed 12 lalakin ananak nen Jacob, maslak ya ontutukoy itan ed interon nasyon na Israel, diad parehon lalaki tan bibii. Kanian diad sayan edisyon, satan a balikas et maslak ya impatalos ya “Israelita” pian ipanengneng ya ontutukoy itan ed interon nasyon. (Genesis 46:5; Exodo 35:29) Mipadpara, say balikas ya “ugaw a lakin ulilad ama” et impatalos ya “ugaw ya ulilad ama” odino “ulila” pian ipanengneng ya ontutukoy itan ed laki tan bii.
Arum nin naromog ed sayan edisyon:
Sayan edisyon na Biblia et nankarga na pigaran paimanod leksab. Niraya so kategorya na saray paimanod leksab:
“Odino” Arum a paraan a pangipatalos na teksto manlapud Hebreo, Aramaiko, odino Griego a mangipasabi na parehon ideya.—Genesis 1:2, paimanod leksab na “aktibon puersa na Dios”; Josue 1:8, “makalna.”
“Odino posiblin” Arum a pangipatalos na teksto a mangipasabi na posiblin ideya ingen ta duma ed interamentin ideya.—Genesis 21:6, “mielek ed siak”; Zacarias 14:21, “Canaanita.”
“Literal” Salita por salita a patalos na Hebreo, Aramaiko, odino Griego odino say manunan kabaliksan na orihinal a lenguahen salita.—Genesis 30:22, “manlukon”; Exodo 32:9, “benger.”
Kabaliksan tan makatulong ya impormasyon Kabaliksan na saray ngaran (Genesis 3:17, “Adan”; Exodo 15:23, “Mara”); saray detalye nipaakar ed simbang tan sukat (Genesis 6:15, “kasiko”); say tutukoyen na pronoun (Genesis 38:5, “Sikatoy”); makatulong ya impormasyon diad Apendise tan diad Glosaryo.—Genesis 37:35, “Lubok”; Mateo 5:22, “Gehenna.”
Say walad arap a seksion a “No Antoy Naaralan ed Salita na Dios” et nankarga na sumaryo na saray manunan bangat a naromog ed Biblia. Say ontumbok ed saray teksto na Biblia et say “Listaan na Saray Libro na Biblia,” say “Indese na Saray Salita ed Biblia,” tan say “Glosaryo na Saray Termino ed Biblia.” Say Glosaryo et ontulong ed saray managbasa pian natalosan da ray apilin balikas unong ed espisipikon inkausar na saratan ed Biblia. Nirayay seksion a walad Apendise A: “Saray Prinsipyo ed Panagpatalos na Biblia,” “ No Anto ray Naromog ed Sayan Edisyon,” “No Panon a Niwalad Sikatayo so Biblia,” “Say Ngaran na Dios ed Hebreon Kasulatan,” “Say Ngaran na Dios ed Griegon Kasulatan,” “Tsart: Saray Propeta tan Saray Arari na Juda tan Israel,” tan “Saray Importantin Agawa ed Bilay nen Jesus Diad Dalin.” Say walad Apendise B et saray mapa, tsart, tan arum nin impormasyon a makatulong ed saray maseet ya estudyante na Biblia.
Diad kada libro na Biblia et walay sumaryo na saray karga na saray kapitulo, kaiba iray angalaan a bersikulo, ya ontulong ed saray managbasa a nawalaay ideya nipaakar ed interon libro. Diad pegley na kada pahina et nanengneng iray sankaimportantian a marginal reference, a saraya et mitukoyan a bersikulo.


text:
Labay mon basaen iyan artikulo ed %%?
Biblia Online | BALON MUNDO A PATALOS NA MASANTON KASULATAN
A7-A Saray Importantin Agawa ed Bilay nen Jesus Diad Dalin—Antis na Ministeryo nen Jesus
Say Apatiran Ebanghelyo Unong ed Kronolohiya
Say tsart ed leksab et wala ray katekep ton mapa a mangipapanengneng ed saray lugar a nila tan nampulongan nen Jesus. Saray ituturo ed mapa et aliwan saray eksakton rota noagta saray direksion labat. Say simbolon “m.” et mankabaliksay “manga.”
Antis na Ministeryo nen Jesus
PANAON
LUGAR
AGAWA
MATEO
MARCOS
LUCAS
JUAN
3 B.C.E.
Jerusalem, templo
Impasakbay nen anghel Gabriel ed si Zacarias so kiyanak nen Juan Bautista
1:5-25
m. 2 B.C.E.
Nazaret; Judea
Impasakbay nen anghel Gabriel ed si Maria so kiyanak nen Jesus; binmisitay Maria ed kanayon ton si Elizabet
1:26-56
2 B.C.E.
Kapukdolan a lugar na Judea
Niyanak si Juan Bautista tan nginaranan; nampropesiya si Zacarias; manayam ed desierto si Juan
1:57-80
2 B.C.E., m. Okt. 1
Betlehem
Niyanak si Jesus; “say Salita et nagmaliw a too”
1:1-25
2:1-7
1:1-5, 9-14
Asingger ed Betlehem; Betlehem
Impakabat na anghel ed saray managpastol so maong a balita; indayew na saray anghel so Dios; binisita na saray managpastol so kapangiyanak ya ugaw
2:8-20
Betlehem; Jerusalem
Asegat si Jesus (diad koma-8 agew); inawit na saray ateng to ed templo (kayari na koma-40 agew)
2:21-38
1 B.C.E. odino 1 C.E.
Jerusalem; Betlehem; Ehipto; Nazaret
Binmisita iray astrologo; batik ed Ehipto so pamilya to; impapatey nen Herodes iray ugugaw a lalaki; pinmawil ed Ehipto so pamilya to tan nanayam irad Nazaret 2:1-23
2:1-23
2:39, 40
12 C.E., Paskua
Jerusalem
Walad templo si Jesus sanen 12 taon to, a tetepetan to ray managbangat
2:41-50
Nazaret
Pinmawil ed Nazaret; nantultuloy a nampasakop ed atateng to; naaralan toy mankarpentero; si Maria et awalaan ni na apatiran anak a lalaki, pati saray anak a bibii (
Mat 13:55, 56; Mar 6:3)
2:51, 52
29, manga Abril
Kalawakan, Ilog Jordan
Ginapoan nen Juan Bautista so ministeryo to
3:1-12
1:1-8
3:1-18
1:6-8, 15-28
I-print
I-share
I-share
BALON MUNDO A PATALOS NA MASANTON KASULATAN
Pangasinan
Saray Importantin Agawa ed Bilay nen Jesus Diad Dalin—Antis na Ministeryo nen Jesus


text: 3 Sikatoy linmoob lamet ed sinagoga, tan wadman so sakey a lakin kinmebet* so lima to.+2 Kanian sikatoy iimanoen dan maong no kasin paabigen to so laki legan na Sabaton, pian naakusaan da.3 Inkuan tod lakin kinmebet* so lima to: “Alagey ka tan gala diad pegley.”4 Insan inkuan tod sikara: “Manepeg kasi ed Sabaton so panggaway maabig odino panggaway mauges, pangisalba na bilay* odino pamatey?”+ Balet ag-ira inmesel.5 Kayari ton ninengneng iray walad kaliberliber to, a sikatoy makakapasnok tan naermenan a maong ed inkaawet na puso ra,+ inkuan tod laki: “Iyunat moy limam.” Kanian inyunat to, tan inmabig so lima to.6 Diad saman et pinmaway iray Fariseo tan nantitipon iran tampol a kaiba iray kapartido na Herodes,+ pian pantongtongan day pamatey ed sikato.7 Balet amaarap si Jesus ed dayat a kaiba iray disipulo to, tan tinmumbok so dakerakel a totoon nanlapud Galilea tan Judea.+8 Linma met ed sikato so dakerakel a totoon nanlapu nid Jerusalem tan ed Idumea tan ed nibaliw na Jordan tan ed kaliberliber na Tiro tan Sidon sanen nadngel day dakdakel a gagawaen to.9 Tan imbaga tod saray disipulo to a mangiparaan iray melag a baloto a luganan to pian sikatoy agmungkogen na totoo.10 Lapud dakel so pinaabig to, akiletletan ya amin iramay walaan na graben sakit pian sikatoy nadiwit da.+11 Anggan saray demonyo*+ et ondadakmomo ed arapan to kapag no sikatoy nanengneng da tan iyeeyag da: “Sika so Anak na Dios.”+12 Balet aminpiga to ran binilibilin ya agda ibabagad arum so nipaakar ed sikato.+13 Sikatoy tinmatdang ed palandey tan tinawag to iramay pinili to,+ tan dinmago rad sikato.+14 Tan tinugyop* toy sakey a grupo na 12 lalaki, a tinawag to met a saray apostol, saray magmaliw a kaiba to tan ibaki ton manpulong15 tan nawalaay pakayarin mamapaway na saray demonyo.+16 Tan say grupo na 12 lalaki+ a tinugyop* to et sikara di Simon, a tinawag to met a Pedro,+17 si Santiago ya anak nen Zebedeo tan si Juan ya agi nen Santiago (tinawag to met ira a Boanerges, a mankabaliksay “Ananak na Karol”),+18 si Andres, Felipe, Bartolome, Mateo, Tomas, Santiago ya anak nen Alfeo, si Tadeo, Simon a Cananeo,*19 tan si Judas Iscariote, a nantraidor ed si Jesus diad saginonor.Insan sikatoy linmoob ed sakey ya abung,20 tan dinmadago lamet so totoo, kanian agda anggan naarap so mangan.21 Balet sanen nadngel itan na kakanayon to, sikatoy nila ra pian alaen da, ta ibabaga ra: “Aderal lay ulo to.”+22 Ontan met, ibabaga na saray eskriba a linmasur manlapud Jerusalem: “Walad sikato si Beelzebub,* tan papapawayen to ray demonyo diad pakayari na manuley na saray demonyo.”+23 Kanian kayari to ran pinaasingger, sikatoy nansalita ed panamegley na saray ilustrasyon: “Panon a napapaway nen Satanas si Satanas?24 No naapag so sakey a panarian, agmansiansia itan a panarian;+25 tan no naapag so sakey a sankaabungan, agmansiansia itan a sankaabungan.26 Ontan met, no si Satanas et labanan toy inkasikaton dili tan naapag, sikatoy agmansiansia, noagta mangangga.27 Diad tua, anggapoy siopaman a makaloob ed abung na mabiskeg a too tan makatakew ed saray kayarian to, likud no baloren to nin unona imay mabiskeg a too. Insan to lad satan natakewan so abung to.28 Ibagak ed sikayoy tua, naperdona so ananak na totoo ed antokaman a kasalanan da tan panagmudmora a salitaen da.29 Balet aglan balot naperdona so siopaman a manmudmora ed masanton espiritu,+ noagta andi-anggaan so kasalanan to.”+30 Oniay inkuan to lapud ibabaga ran: “Sikatoy aselepan na demonyo.”*+31 Natan et sinmabi so ina to tan saray agagi to,+ tan sikatoy impatawag da legan iran akaalagey ed paway.+32 Diad saman et akayurong ed paliber to iray totoo, kanian inkuan dad sikato: “Walad paway so inam tan saray agagim, tan aanapen da ka.”+33 Balet inyebat tod sikara: “Siopay inak tan agagik?”34 Insan ninengneng to iramay akayurong ed paliber to, tan inkuan to: “Niraya so inak tan agagik!+35 Siopaman a manggagaway linawa na Dios, sikato so agik a laki tan agik a bii tan inak.”+


text:
IBANGAT YO RAY ANAK YO
Jesu-Kristo
—Antoy Nepeg Tayon Nanonotan ed Sikato?
Kada Disyembre, dakel a totoo ed interon mundo so makakanengneng na saray litrato odino imahen na kapangiyanak nin Jesus. Sikatoy walad atotong, sakey a baleg ya kuadradon kargaan na dayami ya kakanen na saray ayayep. Balet duga kasin say nanonotan tayo labat ed si Jesus et amay nen sikatoy kapangiyanak?
Walay sakey ya anghel a biglan nampanengneng ed saray managpastol. Oniay imbaga tod sikara: “Nianak ed sikayo natan . . . so sakey a Manangilaban, say Kristo a Katawan.” Imbaga met na anghel ed sikara ya naromog day Jesus ya “abalkot na abel tan akarukol ed atotong.” Insan nampanengneng so dakerakel nin anghel tan “indaydayew da so Dios.”
Anto kasi naliknam no narengel mo ray anghel ya idadayew day Dios?
Insan nen kien, linma met la ray arum ed Betlehem diad kawalaan da di Maria tan Jose. Sanen imbagad sikara na saray managpastol so agawa, mankelkelaw iran amin. Maliket ka kasi ed sarayan naamtaan mo?
Aminsan, binisita na sakey ya anghel a si Gabriel si Maria. Impromisa tod si Maria ya sikatoy mangiyanak na ugaw ya “magmaliw ya importante tan natawag ya Anak na Sankatageyan.” “Sikato so manuley bilang ari,” so inkuan nen Gabriel, “tan anggapo so anggaan na panarian to.”
Labay ya naamtaan nen Maria no panon iyan nagawa anta anggapoy asawa to. Kanian impaliwawad sikato nen Gabriel: “Tarongan ka na pakayari na Sankatageyan,” tan “say nianak et natawag a masanto, Anak na Dios.” Say pangiyalis ed Anak na Dios manlapud tawen tan pangiyan na bilay to diad panag-anakan nen Maria pian magmaliw ya ugaw et talagan baleg ya milagro!
Akanengneng kayo lay litrato odino displey na “three kings” a kaiba na saray managpastol ya binmisitad kapangiyanak nin Jesus?
Panon ya aromog na saray astrologo si Jesus?
Labay nen Satanas ya isipen na totoo natan a si Jesus et sakey labat ya ugaw ya anggapoy nagawaan to. Balet imbaga nen anghel Gabriel ed si Maria: ‘Sikato so manuley bilang ari tan anggapo so anggaan na panarian to.’ Natan et manuuley lay Jesus bilang Ari diad tawen, tan asingger to lan deralen so amin ya kalaban na Dios. Atan so labay tayon nanonotan ed si Jesus tan nepeg tayon ibaga itan ed arum.
Basaen ed Bibliam
^ par. 3 No ugaw so pangibabasaan yo, say dash so mangipanonot ed sikayon ontunda tan paebatan ed ugaw so tepet.
Manaral Ni
Anto so Peteg ya Ibabangat na Biblia?
Siopa si Jesu-Kristo?
Aralen no akin ya si Jesus so impromisan Mesias, no iner so nanlapuan to, tan no akin ya nibagan sikato so saksakey ya Anak nen Jehova.
Anto so Peteg ya Ibabangat na Biblia?
Say Dondon—Sankarakepan ya Regalo na Dios
Anto so dondon? Panon kan minabang ed satan?